**Paskaidrojuma raksts**

**Rīgas domes 2025. gada 29. janvāra saistošajiem noteikumiem Nr. RD-25-324-sn**

**“Par Rīgas valstspilsētas pašvaldības līdzdalības budžeta nolikumu”**

|  |
| --- |
| **1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi**  Saistošo noteikumu “Par Rīgas valstspilsētas pašvaldības līdzdalības budžeta nolikumu” izdošanas mērķis ir noteikt kārtību, kādā Rīgas valstspilsētas pašvaldība (turpmāk – pašvaldība) īsteno līdzdalības budžeta projektu konkursu.  Saistošo noteikumu mērķis ir veicināt pašvaldības administratīvās teritorijas iedzīvotāju iesaisti teritorijas attīstības jautājumu izlemšanā.  Saistošie noteikumi ir nepieciešami, lai atbilstoši [Pašvaldību likuma](https://likumi.lv/ta/id/336956-pasvaldibu-likums) deleģējumam noteiktu kārtību, kādā pašvaldība īsteno līdzdalības budžeta projektu konkursu (turpmāk – konkurss). |
| **2. Fiskālā ietekme uz pašvaldības budžetu, iekļaujot attiecīgus aprēķinus**  [Pašvaldīb](https://m.likumi.lv/ta/id/336956-pasvaldibu-likums)u likums paredz finansējumu līdzdalības budžetā, kas tiek izlietots sabiedrības ierosinātiem teritorijas attīstības projektiem, kurus īsteno pašvaldība.  Pašvaldību likuma 59. panta otrā daļa nosaka, ka dome gadskārtējā pašvaldības budžetā paredz finansējumu līdzdalības budžetam vismaz 0,5 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem.  Latvijas Republikas Saeima ar 2024. gada 6. decembra likumu “Par valsts budžetu 2025. gadam un budžeta ietvaru 2025., 2026. un 2027. gadam” ir pieņēmusi speciālu regulējumu attiecībā uz līdzdalības budžetam atvēlamo līdzekļu apjomu, kas noteic, ka pašvaldības dome gadskārtējā pašvaldības budžetā 2025. gadam paredz finansējumu līdzdalības budžetam ne mazāk kā 0,1 procenta apmērā, 2026. gadā ne mazāk kā 0,2 procentu apmērā, 2027. gadā ne mazāk kā 0,3 procentu apmērā un 2028. gadā ne mazāk kā 0,4 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem. Savukārt pašvaldība apņemas kārtējā budžeta ietvaros paredzēt finansējumu līdzdalības budžetam 2025. gadā ne mazāk kā 0,3 procentu apmērā, 2026. gadā ne mazāk kā 0,35 procentu apmērā, 2027. gadā ne mazāk kā 0,4 procentu apmērā, 2028. gadā ne mazāk kā 0,45 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)**  Saistošo noteikumu pieņemšana labvēlīgi ietekmēs apkārtējo vidi, jo tiesiskais regulējums attiecināms uz sabiedrībai pieejamu publisku ārtelpu – tiks īstenoti projekti, kas virzīti uz teritorijas sakopšanu, jaunu vides objektu izveidošanu, atpūtas vietu iekārtošanu, sporta un aktīvās atpūtas infrastruktūras izveidošanu plašu sabiedrības grupu interesēm, iekšpagalmu labiekārtošanu. Tiks īstenoti arī sociālo inovāciju jeb nemateriālie projekti, kuri vērsti uz aktivitāti, jauna pakalpojuma izstrādi vai tā pilotēšanu, kā rezultātā sabiedrība gūst labumu, veicinot dzīves kvalitāti, piekļuvi jauniem pakalpojumiem, inovāciju ieviešanu, sociālo un ekonomisko attīstību, uzņēmējdarbību.  Veiktās pārmaiņas pozitīvi ietekmēs cilvēku veselību un drošību, jo veiktās darbības tiks īstenotas atbilstoši būvniecību regulējošajiem normatīvajiem aktiem un veicinās pilsētvides labiekārtošanu atbilstoši cilvēku vajadzībām un interesēm, ņemot vērā arī drošības aspektu.  Iesniedzamajiem projektiem jāatbilst Rīgas domes 2021. gada 15. decembra saistošo noteikumu Nr. 103 “Rīgas teritorijas izmantošanas un apbūves saistošie noteikumi” prasībām.  Tiks sakārtotas publiski pieejamas teritorijas, kas var atstāt pozitīvu ietekmi uz uzņēmējdarbības vidi. Arī īstenojot nemateriālos projektus, var tikt uzlabota uzņēmējdarbības vide.  Ietekmes uz konkurenci nav, konkursa rezultātā apstiprinātos projektus īstenos pašvaldība, ievērojot visus normatīvos aktus attiecībā uz publiskā iepirkuma regulējumu. |
| **4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām**  Saistošajos noteikumos ir noteikti procedūras posmi un privātpersonu veicamās darbības.  Visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs.  Saistošie noteikumi paredz, ka konkursā iesniegtos projektus izskata konkursa vērtēšanas komisija, kuras sastāvā ir pašvaldības un nevalstisko organizāciju pārstāvji.  Konsultācijas par projektu iesniegšanu sniedz Rīgas Apkaimju iedzīvotāju centrs. Projektu īstenošanu veic pašvaldība.  Administratīvo procedūru izmaksas nav paredzētas. |
| **5. Ietekme uz pašvaldības funkcijām un cilvēkresursiem**  Saistošie noteikumi izstrādāti līdzdalības budžeta izlietošanai, lai veicinātu projektu iesniedzēju – fizisku personu, kas sasniegušas 16 gadu vecumu, vai biedrību un nodibinājumu, kuros nav pašvaldības dalības, – iesaisti teritorijas attīstības jautājumu izlemšanā un sekmētu iedzīvotāju pilsonisko aktivitāti.  Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| **6. Izpildes nodrošināšana**  Saistošo noteikumu izpilde tiks nodrošināta, ņemot vērā pašvaldības budžetā šim mērķim paredzētos līdzekļus.  Konkursa rīkošanu, projektu pieteikumu pieņemšanu un konsultācijas projektu iesniedzējiem nodrošinās Rīgas Apkaimju iedzīvotāju centrs. Iesniegto projektu vērtēšanu veiks konkursa vērtēšanas komisija.  Apstiprināto projektu īstenošanu nodrošina pašvaldība. |
| **7. Prasību un izmaksu samērīgums pret ieguvumiem, ko sniedz mērķa sasniegšana**  Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošajiem normatīvajiem aktiem. |

|  |
| --- |
| **8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija**  Konkurss līdzdalības budžeta projektu īstenošanai notiek jau sešus gadus. Izstrādājot saistošos noteikumus, ir ņemti vērā laika gaitā sabiedrības izteiktie priekšlikumi.  Līdzdalības budžeta īstenošanas modeļa, kas īstenojams no 2025. gada, izstrādeiar Rīgas pilsētas izpilddirektora 2023. gada 14. septembra rīkojumu Nr. RD-23-482-ir “Par darba grupas izveidi Līdzdalības budžeta projektu ideju īstenošanas konkursa norisei, sākot ar 2025. gadu” tika izveidota darba grupa. Darba grupā piedalījās un ieteikumus sniedza pārstāvji no dažādām pašvaldības iestādēm.  Saistošo noteikumu sagatavošanas posmā notika konsultācijas ar sabiedrību. 2024. gada augustā notika tikšanās ar Rīgas Apkaimju alianses valdi, kurā tika pārrunātas un izdiskutētas piedāvātās konkursa normas. Notika informatīvs darba seminārs plašai sabiedrībai par plānotajām konkursa normām, kas notika hibrīdvariantā gan klātienē, gan tiešsaistē, dodot iespēju uzdot jautājumus un izteikt viedokļus abos formātos, kā arī konkursa nosacījumi tika prezentēti Rīgas Apkaimju attīstības komisijas sēdē, kurā bija plaša diskusija par pašvaldībā piedāvāto konkursa modeli.  Aktualizētais saistošo noteikumu projekts tika izskatīts Rīgas Apkaimju attīstības komisijas 2024. gada 20. decembra sēdē.  Atbilstoši Pašvaldību likuma 46. panta trešajai daļai saistošo noteikumu projekts un tam pievienotais paskaidrojuma raksts no 2024. gada 20. decembra līdz 2025. gada 5. janvārim (ieskaitot) tika publicēts pašvaldības oficiālajā tīmekļvietnē www.riga.lv sabiedrības viedokļa noskaidrošanai.  Publikācijā norādītajā laikposmā par saistošo noteikumu projektu priekšlikumi nav saņemti. |

Rīgas domes priekšsēdētājs V. Ķirsis